b'\n_START_ARTICLE_\nDhu-l-hijja\n_START_PARAGRAPH_\nDhu-l-hijja (en \xc3\xa0rab \xd8\xb0\xd9\x88 \xd8\xa7\xd9\x84\xd8\xad\xd8\xac\xd8\xa9, \xe1\xb8\x8f\xc5\xab l-\xe1\xb8\xa5ijja) \xc3\xa9s el dotz\xc3\xa8 mes del calendari musulm\xc3\xa0 i t\xc3\xa9 29 o 30 dies. \xc3\x89s un mes especialment assenyalat perqu\xc3\xa8 marca la fi de l\'any i perqu\xc3\xa8 s\'hi realitza el gran pelegrinatge a la Meca (hajj), que \xc3\xa9s un dels cinc pilars de l\'islam. Tamb\xc3\xa9 s\'hi celebra una de les festivitats m\xc3\xa9s importants de l\'islam, l\'Id al-Adha o "Festa del sacrifici", que assenyala la fi dels rituals de la peregrinaci\xc3\xb3._NEWLINE_El nom significa "mes del pelegrinatge" perqu\xc3\xa8 aquest ja s\'efectuava a l\'\xc3\xa8poca preisl\xc3\xa0mica. Dhu-l-hijja t\xc3\xa9 29 dies els anys anomenats "simples" i 30 els anys dits "intercalars", \xc3\xa9s a dir, els anys 2n, 5\xc3\xa8, 7\xc3\xa8, 10\xc3\xa8, 13\xc3\xa8, 16\xc3\xa8, 18\xc3\xa8, 21\xc3\xa8, 24\xc3\xa8, 26\xc3\xa8 i 29\xc3\xa8 de cada cicle de 30 anys. \xc3\x89s un dels quatre mesos en qu\xc3\xa8 \xc3\xa9s prohibit lluitar, junt amb muh\xc3\xa0rram, r\xc3\xa0jab i dhu-l-qada.'